Kynlíf skapar stóran og mikilvægan sess í lífi flestra . Það styrkir náin tengsl og er uppspretta nándar sem er öllum eðlislæg og allir einstaklingar hafa þörf fyrir . Kynlíf er líka nauðsynlegur þáttur til að viðhalda mannkyninu , þótt auðvitað séu fleiri leiðir í boði í dag til að eignast barn heldur en voru hér áður fyrr . Og sé fjölgun í vændum er ástæðulaust að hætta að stunda kynlíf . Margir , sérstaklega konur , finna fyrir aukinni þörf fyrir kossa , faðmlög , hlýju og ástúð á meðgöngu . Vinkona mín , þá komin á fullorðinsaldur , sagði eitt sinn að það sem sér hefði þótt erfiðast við að tilkynna að hún ætti von á barni var að allir vissu þá að hún og maðurinn hennar stunduðu kynlíf . Hún uppskar hlátrasköll í hópnum en það var auðséð að henni var fyllsta alvara . Út frá þessu spruttu áhugaverðar umræður um kynlíf á meðgöngu og eftir fæðingu , hvernig sumar í hópnum hefðu misst alla kynlöngun í langan tíma á meðan aðrar hefðu aldrei verið jafnmikið til í tuskið og einmitt á þessum tíma . Kynlíf ætti ekki að vera feimnismál , flestir stunda það , með sjálfum sér eða öðrum , og opinská umræða er nauðsynleg svo allir séu á sömu blaðsíðu . Þótt par sé jafnvel búið að vera lengi saman hefur hinn aðilinn fullan rétt á að segja stopp eða láta sína skoðun í ljós . Og fyrir því verður að ríkja virðing . Það getur verið gott að ræða þessa hluti við maka sinn og jafnvel ljósmóður eða lækni ef eitthvað veldur áhyggjum eða sársauka . Sveiflur í kynlífslöngun Kynlífslöngun og -ánægja minnkar eftir því sem líður á meðgönguna enda eiga sér stað margar líkamlegar og sálfræðilegar breytingar á þessum tíma . Kynlífslöngunin sveiflast því oft í takt við breytingarnar . Hún minnkar til dæmis oft á fyrstu þremur mánuðunum vegna ógleði , þreytu , ótta við fósturlát eða að skaða barnið í móðurkviði , áhugaleysis og almennra óþæginda . Sumar konur finna hins vegar fyrir aukinni kynlöngun á fyrstu þremur mánuðunum . Hormónabreytingar sem eiga sér stað í líkama konunnar á þessum tíma leiða til meiri slímmyndunar í leggöngum svo hún finnur meiri viðbrögð . Einnig eykst blóðflæði og þrýstingur í grindarholi verður meiri sem getur aukið líkurnar á fullnægingu . Þar að auki þurfa konur ekki að hafa áhyggjur af getnaðarvörnum á meðgöngunni en aukaverkanir þeirra geta meðal annars verið minni kynlöngun . Frá um það bil fjórða til sjötta mánuði meðgöngunnar fara breytingar á líkama hinnar verðandi móður að sjást . Það getur haft hamlandi áhrif á kynlífið ef tilfinningin er sú að konunni finnist hún hafa fitnað og hún er óörugg með líkama sinn vegna þeirra breytinga sem eiga sér stað . Auknum hormónabúskap fylgja líka skapsveiflur sem hafa áhrif á allt og alla , þar með talið kynlífið . En löngun í kynlíf getur líka aukist á þessum tíma þar sem ógleðin er orðin minni og kúlan ekki orðin svo stór að hún hafi áhrif á kynlífið . Þegar kúlan orðin stór getur hún vissulega haft truflandi áhrif á samfarir Á síðustu þremur mánuðum meðgöngunnar er kúlan orðin það stór að hún getur haft truflandi áhrif á samfarir . Þá getur konan fundið fyrir ýmsum óþægindum sem geta truflað , eins og til dæmis brjóstsviði , eða það er erfitt að finna stellingu sem henni líður vel í . Á þessu tímabili blæðir auðveldlega frá leghálsinum sem er orðinn mjög blóðríkur og óþéttur og blóðugt slím getur valdið hræðslu , þótt blæðingin sé algeng og skaðlaus . Einnig geta báðir verðandi foreldrar haft áhyggjur af því að samfarir komi fæðingu af stað fyrir tímann en þegar líður að lokum meðgöngunnar geta hormón í sæði og samdrættir í leginu við fullnæginu hjálpað til við að koma fæðingu af stað . Þó geta samfarir einar og sér ekki framkallað fæðingu þar sem fleiri þættir þurfa að vera til staðar . Ekki læsast í hliðarlegunni Hræðsla við fósturlát getur haft áhrif á kynlífið á meðgöngu en ekki hefur verið sýnt fram á að tengsl séu milli samfara og fósturláts . Þá óttast margir að barnið skaðist en það er ástæðulaus ótti . Barnið er vel varið fyrir hamaganginum og lætur kynlíf foreldranna ekkert á sig fá heldur nýtur rólegheitanna vel verndað í móðurkviði . Það er því engin ástæða til að fara í kynlífsbindindi þótt fjölgun sé í vændum . Hins vegar getur læknir fyrirskipað kynlífsbindindi á meðgöngu , til dæmis ef saga er um fósturlát eða vegna blæðingar eða sýkingar . Svo má ekki gleyma því að hægt er að njóta kynlífs á ýmsa vegu þótt ekki sé um samfarir í leggöng að ræða . Kossar , faðmlög , munnmök eða gagnkvæm fróun eru allt dæmi um leiðir til að njóta kynlífs án samfara í leggöng . Eftir því sem líður á meðgönguna og kúlan stækkar og líkaminn þyngist verður erfiðara fyrir konuna að liggja á bakinu . Jafnvel með öllu ómögulegt . Þá verður að setja trúboðastellinguna til hliðar og velta sér til dæmis yfir á hliðina . Ein kunningjakona mín sagði að sú stelling hefði hentað sér mjög vel á síðustu mánuðum meðgöngunnar . Versta var að sambýlismaður hennar varð afar hrifinn af þeirri stellingu og bað hana alltaf um að leggjast á hliðina , jafnvel löngu eftir að barnið var komið í heiminn . Hliðarlegan endaði með því að hún varð öll skökk og slæm í baki . Það er hægt að breyta til með því að konan sé til dæmis ofan á . Það sem skiptir mestu máli er að öllum líði vel og því er um að gera að prófa sig áfram og finna hvað hentar hverju sinni . Kynlíf eftir fæðingu Ekkert mælir gegn því að stunda kynlíf fljótlega eftir fæðingu en það er mikilvægt að huga að líðan og löngun . Þótt líðan kvenna eftir fæðingu sé misjöfn er algengt að konur hafi minni kynlífslöngun fyrst eftir hana . Þar spilar fæðingin sjálf stóran þátt ; hafi hún verið erfið getur verið undirliggjandi hræðsla við að verða ólétt strax aftur . Einnig þarf að hafa í huga hvort konan hafi verið saumuð og hvort sárin grói fljótt og vel . Fyrstu tvær til þrjár vikurnar stendur úthreinsun yfir og þá er mest hætta á sýkingu og því ráðlegt að nota smokk til að draga úr sýkingarhættu . Mikill tími fer í að sinna nýfædda barninu og svefnleysi getur tekið toll sem veldur þreytu og minni áhuga á kynlífi . Andleg vanlíðan og viðkvæmni getur einnig dregið úr kynlífslöngun . Líkaminn hefur auðvitað tekið miklum breytingum og þótt sumar konur sjái aukakíló og slit sem jákvæðar breytingar eftir það kraftaverk að koma barni í heiminn getur öðrum konum fundist þær óaðlaðandi . Rétt er að fara rólega af stað og leyfa konunni að ráða ferðinni . Brjóstin eru oft viðkvæm á þessum tíma , enda yfirleitt full af mjólk sem lekur gjarnan meira við kynferðislega örvun . Það getur því verið gott að vera búin að gefa barninu að drekka áður en parið stundar kynlíf . Eins getur verið gott að hafa sleipiefni við höndina þar sem hormónabreytingar valda oft þurrki í leggöngum fyrstu þrjá mánuðina eftir fæðingu . Allar þær breytingar sem fylgja meðgöngu og fæðingu geta líka haft áhrif á kynlöngun karla , bæði aukið hana og minnkað . Mismunandi kynferðislegur áhugi getur reynt á báða aðila og getur leitt til spennu og togstreitu í sambandinu . En þetta er eins og með allt annað í samböndum ; það þarf að ríkja gagnkvæmur skilningur og báðir aðilar þurfa að sýna þolinmæði og tillitssemi . Þetta snýst jú um að báðir aðilar fái að njóta , ekki satt ?